**Дәріс №15**

 **Қазақстанның орыстілді басылымдары мен еркін баспасөзі**

Еліміз сынаптай сырғыған уақыттан қалыс қалмай дамып,цифрлы әлемге қол созғанымен, Қазақстандағы БАҚ арасындағы газет ақпар көздерінің оты әлі де сөнбек емес. 1991 жылдың басынан қазақ тілді халық саны 37%-дан 82,3% ға дейін өскен. Сарапшылар болжамына сүйенсек 2025 жылға қарай қазақстандықтардың 95% қазақша, 90% орысша сөйлей алатыр болады. Соған сәйкес ақпарат құралдарына келер болсақ, соңғы жылдары БАҚ-тағы қазақ тіліндегі контент үлесі 12,7% ға көбейіп, 84% ға жеткен. Ал орыс тілді контент саны 10,8% ға кеміген. Қазір ат төбеліндей аз болса да орыс тілді газеттердің өзіндік оқырмандары да біршама.

Олардың ішінде республикалық деңгейде хабар тарататын «Казахстанская правда» қоғамдық-саяси аптасына 5 рет орыс тілінде шығады. Көлемі – 2 баспа табақ, таралымы – 71827 дана газеті. Газет тарихында соңғы 70 жыл көлемінде қазақ ұлтынан газеттің бас редакторы болып Асыл Сағымбеков сайланды. Тарихы сонау 1920 жылдан тамыр алған бұл газет еліміз тәуелсіздік алған жылдан бастап еліміз бастан өткерген барша тарихи кезеңдерге өзіндік үн қосып отырды.

«Караван»  – ақпараттық-жарнамалық бейресми апталық газет. Алғашқы саны 1991 жылы Алматыда орыс тілінде жарық көрді. Құрылтайшысы – «Караван-пресс» акционерлік қоғамы. Газеттің «Сообщают наши корреспонденты», «Я самa», «Глобус », «Частный сектор», т.б. бөлімдерінде республиканың экономикалық, әлеуметтік-саяси өмірін қамтыған мақалалар жарияланады. Көлемі 96 бет. Таралымы 225000 дана.

«Экспресс К» – қоғамдық-саяси газет. 1991 жылдан Алматы қаласында қазіргі атауымен басылуда. Алғашқы саны «Юношеская правда» деген атпен 1920 жылдың 7 қарашасында Орынбор қаласында жарық көрді. Осы сынды республикалық деңгейде ақпар тарататын газеттер саны аз емес.

«Знамя труда» – облыстық газет. 1919 жылы тамыздан Әулие ата уезі РКП(б)к-тінің органы ретінде 1919 жылы тамыздан «Аулие атинский вестник» деген атпен жарық көрді. Газет жарық көргеннен бергі уақытта оның бас редакторлары А.В. Алматинская, В.М. Молотов, С.И. Паршенков, Ф.М. Рябов, Л.Ф. Негрышев, Н.А. Токарев, М.И. Сергейчик, Б.Момынқұлов, И.А. Маликова болды. Газеттің қазіргі редакторы – В.И. Козыренко «Знамя труда» газеті тиражы – 10690-қа жетіп, жергілікті билік орындарының қызметі мен облыс өмірін насихаттауда маңызды ақпарат құралына айналды. 1999 жылы тамызда газеттің 80 жылдық мерейтойы аталып өтілді.

Аймақтық орыс тілді газеттер қатарында: «Вечерний Алматы» , «Знамия родины KZ» , «Знамя труда», «Южный Казахстан», «Сельский труженик», «Наш Костанай», «Огни Мангыстау», «Звезда Прииртишья», «Проспект СК»,  «Рудный Алтай» тағы басқалары жатады.

Қазақстанның жоғары басшылығы отандық баспасөзге қарағанда шетелдік, оның ішінде ресейлік бұқаралық ақпарат құралдарына (БАҚ) іш тартады, соларға ықыласпен сұхбат береді (немесе олардың интернет-конференцияларына қатысады), сұрақтарына жауап беріп жатады. Бұл нені білдіреді? Қазақтілді және орыстілді журналистиканың екі бөлек болуының себебі неде? Олардың айырмашылығы неде, олардың қандай ортақ проблемалары бар?

Азаттық радиосының дөңгелек үстеліне қатысатындар: **Қасым Аманжолұлы** – тәуелсіз журналист; **Жәнібек Сүлеев** – тәуелсіз журналист; **Андрей Свиридов** – шолушы, қазақстандық бұқаралық ақпарат құралдарының тарихшысы; **Әміржан Қосанов** – Жалпыұлттық «Азат» социал-демократиялық партиясының бас хатшысы.

Дөңгелек үстелге шақырылған Қазақстан байланыс және ақпарат министрлігінің өкілдері – министрліктің жауапты хатшысы **Қайрат Әбсаттаров**пен ақпарат және мұрағат комитетінің төрағасы **Болат Берсебаев** пікірталасқа қатысудан бас тартты.

**Әміржан Қосанов:**

– Жанрлық, тақырыптық, контенттік сипаттағы айырмашылықты соншалықты бір зиянды дүние деп айтпас едім. Қазақ тілі – ерекше орта, орыс тілі – ол да өзінше бөлек орта. Сол себепті, әр ортаға зәру тақырыптардың болары заңды. Мұндай шығармашылық айырмашылықтар болуы керек. Өйткені, БАҚ-тың бір-бірлеріне ұқсауы, яғни барлығының бірігіп бір ғана тақырыпты жазуы міндетті емес.

Бір жақсы жері, Қазақстанда БАҚ-тың құрылымдық жүйесі қалыптасқан. Бұл жерде сан жағынан мемлекеттік БАҚ-тың басымырақ болуы таң қаларлық жағдай емес. Рас, соңғы кездері халық тәуелсіз БАҚ-қа көбірек сенім арта бастады. Бірақ олардың құқықтық қорғалуы мәз емес. Нақты бір шенеунікті сынаудың салдары ауырлау болуы мүмкін. Соттың да әділ журналисті жақтай қоярына сенім жоқ.

Қазақтілді және орыстілді БАҚ бір ғана заң бойынша жұмыс істейді. Оларға ортақ бір жай – Қазақстанда баспасөзде айтылмайтын белгілі бір тұлғалардың, белгілі бір тақырыптардың бар екенін бәрі түсінеді. Яғни олар тек ішкі редактор, ішкі цензор ғана емес, осындай бір сыртқы цензордың да бақылауында.

Қазақ тілді және орыс тілді БАҚ-тардың арасындағы айырмашылық – көбіне-көп шығармашылық сипатта. Ал тәуелсіздіктің алғашқы жылдарындағы, «орыстілді БАҚ-тармен салыстырғанда артта қалып қойды» деп қазақтілді баспасөзге қатысты айтылған сын қазір келмеске кетіп бара жатыр.

Мен – қазақ тілді журналиспін, бірақ орыс тілінде де жазып тұрамын. Осыған байланысты айтарым, мазмұндық жағынан, өткірлігінен, тақырыптық жағынан келгенде қазақ баспасөзі қазіргі оқырманға лайықты деңгейде.

Қазақстандағы БАҚ-тардың проблемасы мынада: барлық қазақтілді журналистер немесе оқырмандар орыстілді БАҚ-тарды оқи алады. Ал енді орыс тілді журналистердің басым көпшілігі, өкінішке қарай, мысал үшін айтсақ, бүгінгі дөңгелек үстелімізге қатысып отырған Қасым Аманжолұлының жазғандарымен түпнұсқадан таныса алмайды.

Қазақ және орыстілді БАҚ біртұтас болуы керек деп ойлаудың қажеті жоқ. Қазіргі оқиғалардың барлығы – қалыпты шығармашылық үдеріс.

**Андрей Свиридов:**

– Қазақ тілді баспасөз тек қазақ тілді ортаның ақпаратын беріп, пікірлерін қалыптастырады және жариялайды. Ал орыс тілді баспасөз – бүкіл Қазақстан қоғамына ортақ. Бұның өзі тарихи жағынан осылай қалыптасып қалған. Теориялық жағынан алғанда әлдебір орыс қауымдастығының ғана пікірін беріп, мүддесін білдіретін БАҚ-тар болуы керек еді. Бірақ мен мұндай БАҚ-тарды білмеймін. Мүмкін, бір кездері мұндай газеттер шыққан болар. Бірақ қазір орыс қауымдастығын біріктіретін ұйымдардың өзінде, менің білуімше, мұндай газеттер жоқ.

Бұл – біздегі екі баспасөзді бөліп тұрған жағдайлар. Мәселе біздегі

баспасөз қазақша және орысша болып бөлініп, содан соң екеуі бірігіп Қазақстан баспасөзін құрайтындығында емес. Жалпы қазақстандық ақпараттық кеңістігін ең алдымен орыстілді БАҚ құрап отыр. Ал қазақ тілді БАҚ-тың осы ақпараттық кеңістікте ерекше орыны бар.

Тағы бір айтайын дегенім, қай тілде шықса да, баспасөздің ортақ бір белгілері бар. Яғни орыс тілді және қазақ тілді сайттармен салыстырғанда, қазақтілді газеттерге жақындау орыстілді газеттер бар.

**Қасым Аманжолұлы:**

– Менің ойымша, орыс тілді және қазақ тілді журналистиканың Қазақстанда екі бөлек, екі түрлі тақырыптарда өмір сүруі – заңдылық. Өйткені екеуінің де өзіндік бір шынайы, терең аудиториясы бар. Аудиториясының түпкі мақсаттары сәл бөлектеу. Мәселен, қазіргі кезде қазақ журналистерінің оқырмандарын ең басты толғандыратын – ұлттық мәселелер. Ал ұлттық мәселелерді дәл қазір шынымен терең, менің қазақ тілді әріптестерім тәрізді көтеріп жүрген орыс тілді әріптестеріміз саусақпен санарлық, тіпті, жоқ. Сондықтан да дәл осы мәселелерде Қазақстандағы журналистиканын тілдік және мүдделік тұрғыдағы бөлінуі де заңдылық.

Осыдан шығатын мәселе, қазір Қазақстандағы қазақ тілді журналистер – бәсекеге қабілетті, Қазақстанда халықтың мұқтажын, барлық жағдайын түсініп отырған мамандар деп білуге болады.

Ал орыс тілді әріптестерім енді сәл ренжуі мүмкін: себебі олар көбінесе қалалық азғантай топтын мүддесін қорғайды және соны жеткізумен айналысады. Олардың көбі – қазір мені тыңдап отырған Андрей Свиридов мырза да, тіпті ұлты қазақ бола отырып, өз тілін түсінбейтін кейбір мырзалар да осы қазақ тілді өнімдерді түсінбейді. Сондықтан олар Қазақстандағы жағдайды толық бере алмай отыр.

Сөйтіп Қазақстанда қазір журналистика саласында екі түрлі лагерь пайда болды. Олардың арасында қақтығыстар да болып тұрады.

Орыс тілді және қазақ тілді журналистер билікті сынау мәселесінде көбіне бірігіп жатады, бірталай тақырыптарда бірге болады. Бірақ ұлттық мәселеге келген кезде орыс тілді журналистер (тіпті, оппозициялық бағытта болсын) билікпен ымыраласып кете береді. Бұл жерде орыс тілді журналистердің билікке өтімді, халыққа жетімді сияқты болып көрінуінің ең басты себебі, біздің Қазақстандағы билік – таза орыс тілді билік. Назарбаевтың маңайындағы адамдар орыс тілінде комментарий береді, орыс тілінде сұқбат береді, ақпаратты орыс тілі арқылы алады. Сондықтан Қазақстанда орыс тілді журналистика ықпалды сияқты болып көрінеді.

Аудитория, электорат тұрғысынан алған кезде қазақ тілді журналистердің оқырманы өте көп екен және олар күн сайын, ай сайын, жыл сайын қатты өсіп бара жатыр. Мұны қазір интернеттегі қазақ тілді сайттардың, қазақ тілді басылымдардың танымалдығымен, олардың өте бір күшті дүмпулі бағытпен жұмыс жасап жатқанымен түсіндіруге болады.

**ПС15. Егемен елдің еркін баспасөзін айқындаңыз.**